google/wiki40b huggingface dataset:
ליקוי ירח

לִיקּוּי יָרֵחַ או לִיקּוּי לְבָנָה (מכונה גם "ירח דם") הוא תופעה אסטרונומית שבה הירח מוחשך ומוצלל, כאשר הירח, כדור הארץ והשמש נמצאים בקו אחד (בקירוב), והירח נכנס לקונוס הצל של כדור הארץ.

הסבר אסטרונומי

ליקוי ירח, בניגוד לליקוי חמה, יראה ברובו של כדור הארץ. בזמן ליקוי מלא הירח יהיה בצבע אדמדם עמום כיוון שאינו מואר ישירות מהשמש, אלא רק מאור שנשבר באטמוספירה של כדור הארץ באופן שמאפשר לו לעקוף את הצל שמטיל כדור הארץ. ליקוי הירח ארוך יחסית לליקוי חמה (כ-100 דקות), כיוון שבסוג כזה של ליקוי נכנס גוף קטן (הירח) לצלו של גוף גדול (כדור הארץ) בניגוד לליקוי חמה ולכן הדבר גורר לליקוי במשך כשעה ו-40 דקות. ליקוי ירח יכול להיגרם רק בזמן של ירח מלא, כלומר באמצע החודש העברי, משום שמיקומו של הירח אז ביחס לכדור הארץ הוא בצד הנגדי לכיוון השמש. עם זאת, לא בכל אמצע חודש נוצר ליקוי לבנה אלא רק כפעמיים-שלוש בשנה (בממוצע 2.4).
ליקוי הירח יכול להיות ליקוי ירח מלא - שבו כל הירח מוצלל, ליקוי ירח חלקי - שבו חלק מהירח מוצלל לגמרי וחלקו מוצלל באופן חלקי, או ליקוי ירח חצי צל - שבו חלקו מוצלל וחלקו מואר.
הסינים והבבלים הקדמוניים ידעו לחשב את מחזורי הליקוי כאלפיים וחמש מאות שנה לפני זמננו. הפילוסוף היווני אריסטו (במאה ה-4 לפנה"ס) צפה שכדור הארץ מטיל על פני הירח צל קמור ובכך הגיע למסקנה שכדור הארץ עגול ואינו שטוח.
אחריו האסטרונום היווני היפרכוס (שחי בשנת 125 - 180 לפנה"ס) הצליח לחשב את גודלו ומרחקו של הירח מכדור הארץ בעזרת תצפית על צל כדור הארץ בעת ליקוי ירח.

ליקוי ירח בתרבות

בעולם העתיק האמינו כי ליקוי הירח מנבא מאורעות קשים ופחדו ממנו.
'בליל אימים ומחולל פשעים [מרד לגיונות הצבא הרומי בפאנוניה בשל תנאי השרות הקשים] הביאה יד המקרה את הרווחה. בשמים הבהירים חשכה פתאום הלבנה [26.9.14 לסה'נ]. החיילים, אשר סיבת הדבר נעלמה מהם, ראו בו סימן למסיבות השעה. את ליקוי המאור המשילו למאמציהם הם ודימו כי עתיד חפצם להצליח בידם אם יוחזר לאלה ברק זוהרה. לפיכך הקימו שאון בקול כלי נחושת ובבליל צלילי חצוצרות ושופרות, וככל שהאירו או קדרו פני הלבנה, שמחו או התעצבו. אך כשהתקשרו עבים שכיסוה מעיניהם, חשבו כי הסתתרה באפלה, וכיוון שהיו נוטים לאמונות תפלות, ככל מי שעברו רוח עיוועים, קוננו כי אות הוא להם, שצפויים הם ליגיעת עולם וכי האלים מסתירים מהם פנים בשל פשעיהם. קיסר [דרוסוס בן טיבריוס, אשר הבין את התופעה לאשורה] היה סבור, כי עליו להפיק תועלת מהלך רוח זה ואת אשר זימן המקרה לידו להופכו לדבר חכמה'.
[טאקיטוס, ספרי השנים א' כח. תרג. שרה דבורצקי. מ.ב. י'ם 1962]
רפאל גריירו

קן

גריירו נולד בלה בלאן-מסניל שבצרפת לאם צרפתייה ולאב פורטוגזי, והחל לשחק כדורגל במחלקת הנוער המקומית, עד שעבר לאקדמיית קליירפונטיין. בשנת 2008 עבר גריירו למחלקת הנוער של קן, ששיחקה בליגת העל הצרפתית. בשנת 2010 החל גריירו לשחק בקן ב', קבוצת המילואים של המועדון, בה שיחק במשך 2 עונות.
ב-27 ביולי 2012 ערך גריירו את הופעת הבכורה שלו בקבוצה הבוגרת של המועדון, ששיחק בליגה הצרפתית השנייה, כששיחק 90 דקות בתיקו 0-0 נגד גזלק אז'אקסיו במסגרת המחזור הראשון. ב-8 בפברואר 2013 הבקיע גריירו את שער הבכורה שלו במועדון, שער בדקה ה-68 בניצחון 2-0 על סדאן במסגרת המחזור ה-24 בליגה. גריירו שיחק בכל 38 משחקי הליגה של קן בעונת 2012/2013, כשהוא עולה כמחליף במשחק אחד בלבד.

לוריין

ב-27 ביוני 2013 חתם גריירו בלוריין מליגת העל הצרפתית על חוזה ל-4 עונות. ב-10 באוגוסט ערך גריירו את הופעת הבכורה שלו במועדון, כששיחק 90 דקות בהפסד 1-0 לליל במסגרת המחזור הראשון בליגה. בעונתו הראשונה במועדון ערך גריירו 34 הופעות ליגה, כולן בהרכב הפותח.
עונת 2014/2015 הייתה עונת השיא של גריירו במועדון. ב-1 בנובמבר 2014 הבקיע גריירו את שער הבכורה שלו במועדון, שער בדקה ה-42 בהפסד 2-1 לפריז סן ז'רמן במסגרת המחזור ה-12 בליגה. גריירו עזר למועדון להימנע מירידת ליגה עם 34 הופעות ליגה ושבעה שערים. בעונתו השלישית והאחרונה במועדון ערך גריירו 34 הופעות ליגה והבקיע שלושה שערים.

בורוסיה דורטמונד

ב-16 ביוני 2016 חתם גריירו בבורוסיה דורטמונד מהבונדסליגה על חוזה ל-4 עונות. מאמנה של בורוסיה דורטמונד, תומאס טוכל, החל להשתמש בו בעיקר כקשר. ב-22 באוגוסט ערך גריירו את הופעת הבכורה שלו במועדון, כשהחליף את עוסמאן דמבלה בדקה ה-69 בניצחון 3-0 על איינטרכט טרייר. ב-27 באוגוסט ערך גריירו את הופעת הבכורה שלו בליגה, כשהחליף את סבסטיאן רודה בדקה ה-86 בניצחון 2-1 על מיינץ 05 במסגרת המחזור הראשון בליגה. ב-14 בספטמבר, בהופעת הבכורה שלו בליגת האלופות, הבקיע גריירו את שער הבכורה שלו במועדון, שער בדקה ה-51 בניצחון 6-0 על לגיה ורשה במסגרת המחזור הראשון בשלב הבתים לעונת 2016/2017. ב-20 בספטמבר הבקיע גריירו את שער הבכורה שלו בליגה, שער בדקה הרביעית בניצחון 5-1 על וולפסבורג במסגרת המחזור הרביעי בליגה, ושלושה ימים לאחר מכן הבקיע שער נוסף, שער בתוספת הזמן של המחצית השנייה בניצחון 3-1 על פרייבורג במסגרת המחזור החמישי בליגה. ב-27 בספטמבר שיחק גריירו 78 דקות והוחלף על ידי אמרה מור בתיקו 2-2 נגד ריאל מדריד במסגרת המחזור השני בשלב הבתים של ליגת האלופות.
במאי 2017 זכה גריירו יחד עם קבוצתו בורוסיה דורטמונד בגביע הגרמני. את עונת 2017/18 החמיץ גריירו כמעט במלואה, לנוכח פציעה ארוכה שעבר.

קריירה בינלאומית

ב-14 בנובמבר 2014 ערך גריירו את הופעת הבכורה שלו בנבחרת פורטוגל, כששיחק 90 דקות בניצחון 1-0 על נבחרת ארמניה במסגרת מוקדמות יורו 2016. ב-18 בנובמבר 2014 הבקיע גריירו את שער הבכורה שלו בנבחרת, שער בתוספת הזמן של המחצית השנייה בניצחון 1-0 על נבחרת ארגנטינה במשחק ידידות.

יורו 2016

גריירו היה חלק מסגל נבחרת פורטוגל ליורו 2016. הוא שיחק 90 דקות בשני משחקים בשלב הבתים אותם סיימה נבחרתו בתיקו, נגד נבחרת איסלנד ונגד נבחרת אוסטריה. גריירו הוסיף שתי הופעות גם בשלב שמינית הגמר נגד נבחרת קרואטיה ובשלב חצי הגמר נגד נבחרת ויילס. בגמר הטורניר, בו ניצחה נבחרת פורטוגל את נבחרת צרפת, מארחת הטורניר, בתוצאה 1-0 משער של אדר בדקה ה-109, שיחק גריירו לאורך כל 120 הדקות.

מונדיאל 2018

גריירו זומן לסגל הפורטוגלי למונדיאל 2018 על אף שהיה פצוע במשך מרבית העונה בבורוסיה דורטמונד.
יאסו

תוכן

השיר נקרא על שם קריאת השמחה היוונית "יאסו". בשיר מוזכרים מאפיינים מהתרבות והמיתולוגיה היוונית בהם, טברנה, בוזוקי, אוזו, פגסוס, אפרודיטה וכן מנהג שבירת הצלחות . כמו כן מוזכרים מקומות ביוון ובהם, סלוניקי, האולימפוס ומיקונוס.
זה השיר הרביעי של סטטיק ובן אל אשר עוסק בקונספט של מדינה או תרבות מסוימת, אחרי "טודו בום" מברזיל, "נמסטה" מהודו ו"קאוואי" מיפן.

וידאו קליפ

הפקת הקליפ כללה ארבעה סטים לכל אמן כשהעיצוב יוצר בעבודת יד על ידי אנשי וידאו ארט. מי שביים את הקליפ הוא הבמאי הקבוע של סטטיק ובן אל – רומן בוצ'אצקי. עם יציאתו, גולשים רבים הגיבו כי הקליפ דומה לקליפ לשיר "Taki Taki" של דיי-ג'יי סנייק, סלינה גומז, אוזונה וקארדי בי.
נכון לספטמבר 2019, מונה הצפיות של הקליפ עומד על כ-21 מיליון צפיות.
מוזיאון מדע, טכנולוגיה וטבע

מוזיאון מדע הוא מוזיאון, שמוצגיו עוסקים בנושאי מדע וטכנולוגיה, או שמוצגיו ערוכים כך, שהם מדגישים היבטים מדעיים וטכנולוגיים של נושאים כלליים. על פי רוב, מטרת התערוכות במוזיאון כזה היא הקניית מושגי יסוד מדעיים וטכנולוגיים לקהל הרחב, ולעיתים נלווית לה מטרה של הצגת ההיסטוריה של המדע.
שתי קטגוריות משנה של מוזיאוני מדע טבע וטכנולוגיה הם "מוזיאון טבע" ו"מוזיאון מדע לילדים". חלק ממוזיאוני המדע וטבע בעולם הם באופן מובהק מאחת מקטגוריות אלה וחלק כוללים קשת רחבה של תצוגות.

מוזיאון מדע וטכנולוגיה לילדים

מוזיאוני מדע, שבהם הקהל מוזמן לתפעל את המיצגים בעצמו, הם מזמיני פנים לילדים. ישנם מוזיאוני מדע שהולכים עוד לכיוון הילדים, דואגים שמוצגים יעוצבו בידי אנשי חינוך והוראה ויהיו קשורים לעולמו של הילד. מוזיאונים כאלו יכולים לשלב בתוכם גם פינות משחקים המלמדות מדע ולעיתים גם מיצגים ספורים, שקוסמים לילדים ואינם מדעיים.
מעבר לזאת, ברבים מן המוזיאונים לילדים, שמציגים נושאים רבים ומגוונים באופן הפונה לילדים, חלק מהתערוכות הן מדעיות. לדוגמה, חדר משאבות המים וחדר הדאונים, שבמוזיאון הילדים של שיקגו, בנייבי פיר.
מוזיאוני מדע ומוזיאוני מדע לילדים בפרט, עשויים להיות יעד לטיול כיתתי, בחינוך הפורמלי, כחלק מתוכנית הוראת המדעים.
אקונולינגה

גאוגרפיה

העיירה ממוקמת כ-92 ק"מ מבירת המדינה ומבירת המחוז יאונדה. בנוסף, היא נמצאת על גדות הנהר ניונג .

תנועה ותחבורה

אקונולינגה ממוקמת ליד הכביש המחוזי P23 וכביש D33. יש בה תחנת עצירה למשאיות.

אקלים

הטמפרטורה הממוצעת היא 20 מעלות צלזיוס. החודש הכי חם הוא מרץ (22 מעלות צלזיוס). החודש הכי קר הוא אוגוסט (18 מעלות צלזיוס). כמות המשקעים הממוצעת היא 1,653 מילימטרים בשנה. חודש ספטמבר הוא החודש שיש בו הכי הרבה גשם (345 מ"מ גשם), וחודש ינואר הוא החודש שיש בו הכי פחות גשם (14 מ"מ גשם).

בריאות, כלכלה ותיירות

באקונולינגה יש בית מרקחת, 2 בתי מלון, 2 ברים ומסעדה.
אוגוסטה, נסיכת הסן-קאסל

ביוגרפיה

אוגוסטה נולדה באופנבך ב-25 ביולי 1797, לפרידריך, נסיך הסן-קאסל ולקרולינה, נסיכת נסאו-אוזינגן, בתו של קרל וילהלם, נסיך נסאו-אוזינגן. אוגוסטה הייתה נינתו של ג'ורג' השני, מלך בריטניה, שהיה אבי סבתה מרי, נסיכת בריטניה.
ב-7 במאי 1818 התחתנה אוגוסטה בקאסל עם הנסיך אדולפוס, דוכס קיימברידג', בנו של ג'ורג' השלישי, מלך הממלכה המאוחדת, וב-1 ביוני אותה שנה התקיים טקס נוסף בארמון בקינגהאם בלונדון. עם נישואיה קיבלה אוגוסטה את התואר דוכסית קיימברידג'.
לאחר נישואיהם התגוררו בני הזוג בהנובר, שם כיהן בעלה כמשנה למלך בשם אחיו ג'ורג' הרביעי, מלך הממלכה המאוחדת וויליאם הרביעי, מלך הממלכה המאוחדת. ב-20 ביוני 1837 עלתה לשלטון בממלכה המאוחדת אחייניתו של הנסיך אדולפוס, המלכה ויקטוריה, לכן פסק איחוד הכתרים שנמשך 123 שנים בין הממלכה המאוחדת וממלכת הנובר, מאחר שעל פי חוקי הירושה של ממלכת הנובר, אישה לא יכלה לרשת את הכתר.
בעקבות המלכתה של ויקטוריה הומלך בהנובר דוכס קמברלנד ונקרא ארנסט אוגוסט הראשון, מלך הנובר. משהתייתר תפקיד המשנה למלך, שבו הנסיך אדולפוס ואוגוסטה לממלכה המאוחדת. לאחר חזרתם לבריטניה התגוררו בני הזוג בבית קיימברידג', ולאחר מכן התגוררו בארמון סנט ג'יימס.
בשנת 1850 מת בעלה הנסיך אדולפוס, דוכס קיימברידג', וב-6 באפריל 1889 39 שנים מאוחר יותר מתה אוגוסטה.
שלמה לביא (צלם)

שלמה לביא (לֶיְבּוביץ; 1925 – 16 בנובמבר 1977, ו' בכסלו תשל"ח) היה צלם עיתונות ישראלי.

ביוגרפיה

לביא נולד ברומניה לרפאל יוסף ליבוביץ.
עלה לארץ ישראל ב-1948, לפני קום המדינה, והתגורר ברחוב אבן גבירול 11 בתל אביב.
במשך שנים עבד כצלם עיתונות עצמאי. תצלומיו הופיעו בעיתוני הארץ וכן בעיתונים בעולם. בשנותיו האחרונות עבד גם עבור חברת "כנס".
היה ממארגני תא צלמי העיתונות באגודת העיתונאים בתל אביב ובמשך שנים רבות היה חבר הוועד הארצי של אגודת הצלמים בישראל.
לביא נפטר מהתקף לב, בגיל 52.
נקבר בבית העלמין הדרום בחולון.
הותיר אישה, זהבה לבית גרצברג, מוותיקי העובדים של הוועד הפועל של ההסתדרות, בת ושני בנים.
אבי עברי

קריירה מוזיקלית

ב-1991 הקימו אבי עברי וליאור קינג את צמד רוקט, והחלו להופיע ברחבי הארץ. שנתיים לאחר מכן הם הוחתמו בחברת התקליטים הד ארצי, וב-1995 יצא אלבום הבכורה שלהם "צמד רוקט". מתוך 11 שירי האלבום בלט במיוחד השיר "את ואני". מה שהפך את הצמד לזמר של להיט אחד. האלבום, בסגנון פופ קליל, נכשל מסחרית ולאחריו התפרק הצמד כשקינג עבר לתחום המחשבים ועברי לתחום התיאטרון.
בשנת 1998 עשה עברי ניסיון ראשון לפצוח בקריירת סולו כשהוציא שלושה סינגלים לרדיו, אך מכיוון שהם לא הושמעו הוא גנז את אלבום הבכורה. לאחר מכן התמקד עברי בקריירת התיאטרון, הפך לתסריטאי ולבמאי ואף הקים תיאטרון נודד בשם "תיאטרון עברי", שבו הועלו בעיקר מחזות זמר לילדים.
לאחר פירוק התיאטרון, החליט עברי בשנת 2006 לעשות ניסיון נוסף לשקם את הקריירה המוזיקלית, והוחתם בלייבל בארבי רקורדס של מועדון הבארבי. שנה לאחר מכן הוא הוציא את אלבום הבכורה "אושר בטוח" בהפקתו המוזיקלית של שמוליק דניאל. האלבום, שאופיין בשירים בסגנון רוק רך ופופ, זכה להצלחה ומתוכו בלטו הלהיטים "שיר שמח", ו"עכשיו תורי".
דרך שמוליק דניאל, הכיר עברי את עמיר בניון, ובשנת 2008 שיתפו השניים פעולה בשירו של בניון "נדבר מחר", מתוך אלבומו "עומד בשער". בעקבות הצלחת שיתוף הפעולה החליט עברי להוציא את אלבום הסולו השני שלו ב"נבל עשור", הלייבל של בניון, תוך שיתוף פעולה עם בניון שעיבד והפיק מוזיקלית אלבום זה.
GBU-43/B MOAB

היסטוריה

ניסויי הפצצה הראשונים נערכו לראשונה ב-11 במרץ 2003, ופעם נוספת ב-21 בנובמבר 2003, זמן קצר לפני מלחמת עיראק. תמונות הניסוי פורסמו זמן קצר לאחר מכן. הסיבה העיקרית לכך הייתה רצונה של ארצות הברית להרתיע את סדאם חוסיין, נשיא עיראק דאז, ואת צבאו. עם פרסום התמונות טען בפומבי מזכיר ההגנה של ארצות הברית דאז דונלד רמספלד:
"המטרה היא להפעיל לחץ גדול כל כך, עד שסדאם חוסיין ישתף פעולה"..."אם הוא לא יסכים לשתף פעולה, המטרה היא שהיכולות של כוחות הקואליציות יהיו ברורות כל כך שיהיה גורם הרתעה אדיר שישכנע את צבא עיראק שלא להילחם נגד כוחות הקואליציה"
ב-13 באפריל 2017 נעשה שימוש מבצעי ראשון בפצצה, כאשר חיל האוויר האמריקני תקף בפצצה זו מתחם תת-קרקעי של כוחות המדינה האסלאמית במחוז אצ'ין בחבל ננגרהאר באפגניסטן. הפצצה הוטלה ממטוס תובלה MC-130 הרקולס. לפי דיווח משרד ההגנה באפגניסטן, כתוצאה מהתקיפה נהרגו 94 מחבלים, הושמדו מאגר נשק ורשת מנהרות ששימשו את הארגון, ואף אזרח לא נפגע במתקפה.
פסגת קינג (יוקון)

הטיפוס על ההר

הראשונים שניסו לטיפס על ההר היו סטודנטים מאוניברסיטת אלסקה: קית' הארט (Keith Hart), ראסל אלסטון פייג' (Russell Alston Paige), אלטון תאייר (Elton Thayer), וביל אטווד (Bill Atwood). הקבוצה טיפסה על קרחון אוגילווי, שם הוצנחה להם אספקה לצורך העלייה לפיסגה. הקבוצה חיכתה בראש הקרחון יומיים על מנת שהסערה תשכח ולאחר מכן קית' הארט ואלטון תאייר עלו לפסגת ההר, והגיעו לפסגה ב-6 ביוני 1952.
הניסיונות הבאים להגיע לפסגת ההר בוצעו על ידי קבוצה אמריקאית שהעפילה לפסגת ההר פעמיים בשנת 1952 לאחר שני ניסיונות כושלים ב-20 וב-21 ביוני, הצליחו פיט שונינג (Pete Schoening) וגיסון ריינולדס (Gibson Reynolds) לטפס על המצוק שעצר אותם, והם הגיעו לפסגה ב-23 ביולי (ההעפלה השנייה לפסגה).  למחרת חזר שונינג לפסגה יחד עם דיק מקגוון (Dick McGowan) וביל ניידורף (Bill Niendorff) (ההעפלה השלישית לפסגה). 

לקריאה נוספת

• Jim Kjeldsen, The Mountaineers: A History, PP 66
• Peter K. Schoening, King Peak Yukon Expedition 1952, Alaska 2002
מרסיה יפהפייה

בספרות

צמח זה מוזכר באריכות בספרו של ס. יזהר "מלקומיה יפהפייה".
Mala Santa

רקע, הפקה והוצאה

בשנת 2016, הוציאה בקי ג'י את השיר הראשון שלה בשפה הספרדית, "Sola". השיר זכה להצלחה, ובעקבות כך הוציאה ג'י שיר נוסף בספרדית, "Mangú". בתחילת שנת 2017, הוציאה את שירה "Todo cambió", שזכה להצלחה כאשר נכנס אל מצעד השירים הלטיניים של בילבורד. בהמשך, הוציאה את "Mayores" בשיתוף עם באד באני. השיר הפך ביחד עם "Sin Pijama", לשירה המצליח ביותר.
באפריל 2018, הוציאה ג'י ביחד עם הזמרת-יוצרת נאטי נטשה, את השיר "Sin Pijama", שהפך לאחד מהשירים הלטיניים המצליחים ביותר בכל הזמנים. באוגוסט 2018, הוציאה את השיר "Cuando Te Besé", שזכה להצלחה רבה. לאחר מכן, יצא השיר "Dollar", שצבר למעלה מ-100 מיליון צפיות ביוטיוב. באוקטובר 2019, לאחר קריירת שירה של למעלה מעשור, הודיעה ג'י כי היא תוציא את אלבום הבכורה שלה ב-18 באוקטובר 2019.
הסינגל הראשון מתוך האלבום נבחר להיות "Mayores". זאת תוך שלא הכניסה בקי ג'י לאלבום את שלושת השירים שקדמו לו.
משחק אינדי

משחק אינדי (באנגלית: indie game) הוא משחק וידאו, שנוצר על ידי יוצרים עצמאיים ולא בתמיכה כספית של מוציא לאור. "אינדי" זה קיצור של המילה "independent" (עצמאי). משחקי אינדי לרוב מתמקדים בחדשנות ובהפצה דיגיטלית, ולמרות היותם עצמאיים, חלקם רווחיים מאוד, דוגמת המשחקים אנדרטייל, Braid ומיינקראפט.
אין הגדרה חד משמעית המקובלת על כולם מה נחשב ל"משחק אינדי", אולם רוב משחקי האינדי חולקים כמה מאפיינים דומים. משחקי אינדי מפותחים על ידי יחידים, קבוצות קטנות, או חברות עצמאיות קטנות (חברות שנפתחו עבור משחק ספציפי). לרוב, משחקים אלו לא נתמכים כלכלית על ידי מוציא לאור בגלל הסיכון הרב הקיים בהצלחתם הכלכלי, ולכן לרוב תקציבם דל מאוד או כלל לא קיים. המשחקים מתאפיינים ביצירתיות רבה, מאחר שהמפתחים לא נדרשים לאישור המוציא לאור או לאישור בעלי השליטה, והם אינם מוגבלים לתקציב מסוים.
משחקי אינדי ידועים ביצירתיות, חדשנות ובניסויים אומנותיים, מאחר שהמפתחים מוגבלים מאוד בתקציב הגרפי, הם נאלצים להשקיע בחדשנות. למרות זאת, התווית "משחק אינדי" אינה מצביעה על חדשנות, להפך, רוב משחקי האינדי הם באיכות גרועה ונוצרים לא לשם רווח.
צריך להבדיל בין משחקי "חובבים" המפותחים לרוב על גבי משחקים קיימים בשינויים קלים או בטכנולוגיות מסוימות המיועדות לכך, לבין משחקי אינדי שלרוב ממוקדות-מוצר, ולא נוצרו לשם תחביב הפיתוח.
טירת גריפסהולם

היסטוריה

מצודה נבנתה במקום בשנת 1380 על ידי בו ג'ונסון גריפ, והייתה שייכת למשפחתו, עד שהוחרמה על ידי גוסטב ואסה, מלך שוודיה בשנת 1526. המלך הרס את המבנה ובנה טירה מבוצרת עם מגדלי שמירה וחומה לצורכי הגנה. מהמצודה המקורית נשאר רק חזית של קיר.
מאז גוסטב ואסה, גריפסהולם הייתה שייכת לארמון המלוכה השוודי, והם השתמשו בו לצורכי מגורים עד לשנת 1713. בין השנים 1563 ל-1567, המלך אריק ה-14 כלא את אחיו ג'ון ואת רעייתו, קתרין ג'גילון, בטירה. זוהי גם אחת הטירות שהמלך אריק נכלא בהם כאשר אחיו ג'ון השתלט על המלוכה. בנו של ג'ון, סיגיסמונד, שמאוחר יותר נהפך למלך פולין ושוודיה, נולד בטירה בשנת 1566.

שנים מאוחרות

הטירה שימשה שוב ככלא בין השנים 1713 ל-1773, לפני שהיא שופצה על ידי גוסטב השלישי, מלך שוודיה ורעייתו סופיה מגדלנה. בנוסף נבנה תיאטרון באחד המגדלים. גוסטב הרביעי אדולף ומשפחתו נכלאו גם כן בטירה בשנת 1809, לאחר שהועבר מהמלוכה. הוא נאלץ לחתום על כתב הוויתור שם.
בין השנים 1889–1894, הטירה עברה שחזור מסיבי ומעורר מחלוקת על ידי האדריכל פרדריק ליליקויסט, במהלכה הוסרו פריטים רבים מהמאה ה-17 וה-18. השינוי הגדול ביותר היה הוספה של קומה שלישית, הריסת אגף מתוכננת לא יצאה לפועל לבסוף.
הטירה כיום משמשת כמוזיאון הפתוח לציבור ומכיל תמונות ועבודות אמנות. חלק מהטירה מאכלסת את הגלריה הלאומית לדיוקנות (Statens porträttsamlingar), אחד האוספים הישנים ביותר של דיוקנות בעולם.
כן (בסיס)

כַּן, אֶדֶן, תושבת או בסיס (בלועזית: פֶּדֶסטָל; באנגלית: pedestal, בצרפתית: piédestal) הוא מבנה או חפץ המשמש כבסיס לדבר מה, מוכר לרוב כשימוש עזר להצגת יצירת אמנות כמו פסל, פרוטומה או עמוד או לחפצי נוי כגון אגרטל.
לובי 99

לובי 99 הוא מיזם חברתי-כלכלי ללא מטרת רווח (חל"צ) הפועל במטרה לקדם אינטרסים של הציבור הרחב למול מקבלי ההחלטות בכנסת ובממשלה, לעומת הלוביסטים המסחריים העושים זאת בעבור חברות מסחריות, בעלי הון וגופים פרטיים. מטרת המיזם היא הגדלת ההשפעה של הציבור על מקבלי ההחלטות על ידי גיוס ושימוש בלוביסטים שפועלים עבור הציבור, ע"פ רצון הציבור.
מנכ"לית הארגון, לינור דויטש, נבחרה מתוקף תפקידה לרשימת "100 המשפיעים של דה-מרקר" בשנים 2017, 2018.

רקע

לובי 99 החל כיוזמה של צעירים מנוסים בפעילות ציבורית וכלכלית מתוך מטרה להיכנס למערכת ולייצר בתוכה שינוי תוך שימוש בחוקים ובכלים שלה - לוביסטים.
המיזם החל ביוני 2015 כפרויקט לגיוס מימון המונים. לאחר שגויס סכום הכסף הראשוני, (136,000 ש"ח מ-1084 תורמים, פי שניים מהסכום המקורי שיועד לגיוס) נערכה הצבעה בקרב התורמים על הסוגיות בהן יעסוק המיזם. הסוגיות המרכזיות שנבחרו בהצבעה, ובהן עסק לובי 99 בשנים הראשונות להקמתו הן: שקיפות, תמלוגים ממשאבי טבע, הגברת התחרות בבנקים, האדם העובד, קידום התחבורה הציבורית בישראל והפיכתה ליעילה יותר, מיסוי הוגן, טיפול בשחיתות ברשויות המקומיות והעצמת האזרח אל מול רשויות.
בספטמבר 2016, חגג המיזם יום הולדת שנה בנוכחות ובתמיכת פרופ' שישינסקי, חה"כ שלי יחימוביץ', יו"ר הקואליציה חה"כ דוד ביטן והעיתונאי גיא לרר.

מבנה המיזם

המיזם רשום כחברה לתועלת הציבור (חל"צ) ומהווה מוסד ללא כוונת רווח (מלכ"ר).
החל ממרץ 2016 מתבסס המיזם על דמי השתתפות קבועים של החברים, ולמעשה הוא הארגון החברתי הראשון בישראל הממומן אך ורק על ידי מימון המונים. אחת לחצי שנה עורך המיזם הצבעה בקרב חבריו על הנושאים אותם יקדם הארגון בתקופה הקרובה. כל אדם יכול להצטרף כחבר במיזם על ידי השתתפות חודשית של סכום קבוע כלשהו. הארגון מתבסס על עקרון של קול אחד לכל אחד, ללא קשר לגובה הסכום אותו השקיע החבר.
את המיזם יזם והקים יאיר (יאיא) פינק, בעברו מנכ"ל עמותת "שכן טוב", ראש המטה לשעבר של חברת הכנסת שלי יחימוביץ' וקצין צנחנים במילואים, שאף שימש כמנכ"ל במשך ארבע השנים הראשונות שלו. מנכ"לית הארגון כיום היא עורכת הדין לינור דויטש, סמנכ"לית רגולציה ויועמ"ש לשעבר בהתאחדות האיכרים בישראל, שקודם לכן שימשה כסמנכ"לית הארגון וכלוביסטית הציבורית הראשונה.
סמנכ"לית הארגון היא מרב דוד, כלכלנית בהתמחות בתחום הרגולציה. בעברה יועצת כלכלית של חבר הכנסת לשעבר ויו"ר ועדת הכלכלה לשעבר אבישי ברוורמן, וכסמנכ"לית אגף קשרי ממשל ורגולציה בתנובה. לצדה עוסקים בעבודת הלובי בכנסת עורכות הדין נועה זלצמן וימית ינאי; והכלכלן לירוי פרי, המתמחה בשוק ההון הביטוח והפיננסים.
לצורכי כתיבת מסמכי עמדה, עיבוד מידע ודו"חות ועזרה ביצירת הצעות חוק חדשות, מעסיק הארגון מנהל מחקר; וכן מנהלת קהילה, רכזת גיוס חברים, ורכז ניו-מדיה.
במסגרת הארגון מתמחים 4 סטודנטים מאוניברסיטת תל אביב, אשר מקבלים על כך מלגה. כמו גם, מתקיים שיתוף פעולה עם הקליניקה לחקיקה חברתית מהמרכז הבינתחומי הרצליה.
במיזם הביעו תמיכה נבחרי ציבור שונים, אנשי תקשורת ואקדמיה ובהם תומר אביטל, ירון זליכה, אורלי וילנאי, גיא רולניק, שלי יחימוביץ', דוד ביטן ועמית סגל.
הקורפוס ה-69 (ורמאכט)

היסטוריה

הקורפוס הוקם ב-8 ביולי 1943 בשם "קורפוס המילואים ה-69", וכמפקדו מונה ארנסט דהנר. הקורפוס פעל בקרואטיה כחלק מארמיית הפאנצר השנייה במסגרת קבוצת ארמיות F, וב-20 בינואר 1944 הפך הקורפוס לקורפוס ה-69. הקורפוס לחם בקרבות השונים בקרואטיה כנגד הפרטיזנים היוגוסלבים, וב-8 במאי 1945 נכנע לכוחות בעלות הברית.
Walk This Way

השיר

השיר מתחיל במקצב תופים קצר ומחזורי של ג'ואי קרמר. מיד לאחר שני מחזורים פותח השיר בריף הגיטרה המפורסם של ג'ו פרי - המאפיין הידוע ביותר של השיר. לאחר סיום הריף, סטיבן טיילר מתחיל לשיר את הבית הראשון בליווי מקצב תופים דומה ומקצב בס של טום המילטון, ביחד עם מקצב גיטרה כפול של פרי ובראד וויטפורד.
המילים, אשר מספרות על נער מתבגר בגיל התיכון המנסה לאבד את בתוליו, מושרות בקצב מהיר עם הדגשה קלה במילים המתחרזות. כבר בגרסה המקורית של השיר סגנון השירה הזכיר במקצת את צורת השירה בראפ, עובדה אשר יכולה להסביר את ההצלחה הגדולה של גרסת הכיסוי.
בשיר פזמון חוזר אשר מכיל את המשפט האפונימי Walk this way בצורה חוזרת ונשנית לאורך רובו ובחלק מהפעמים נאמר Talk this way במקום.
ליאור פאוקר

קריירה

את תחילת דרכו עשה לאחר שהרכיב עם דרור טייכנר כצמד שיניים איתו השתתף בכוכב נולד והם נפלו באודישנים. לאחר מכן בשנת 2008 השתתף איתו בתוכנית איני מיני מו מטיילים בספר האנגלית. את דרכו העצמאית החל בשנת 2009 גם ככותב וגם כשחקן בסדרה מנדלבאום בלש פרטי שם גילם את פאוקר שלוש לצד גאלה קוגן ויניב פולישוק. בנוסף שיחק בסדרה "המכולת" של דוד חיים ובסדרת הקומדיה של ערוץ הילדים "הפיג'מות" בתפקיד אוג'ד הגרסה האנגלית לעודד. בשנת 2013 שיחק את ויזי בסדרה בית ספר למכשפים וגילם דמויות שונות בסדרת המערכונים גן חיות יחד עם דרור טייכנר. לאחר מכן שיחק שוב והפעם כצמד שיניים בסופר שטותניק - סדרה אשר שודרה בערוץ ניקלודיאון. בשנת 2016 שיחק בקומדיה ששודרה לכבוד פורים בשם מיסטר צ'יפס, שם גילם את יותם מצמד הטבחים יותם ונדב כאשר את נדב מגלם דרור טייכנר חברו ב"צמד שיניים". בשנת 2012 החל להופיע עם דרור טייכנר כ"צמד שיניים" בתוכנית הצחוקייה.

צמד שיניים

בשנת 2006 הקים יחד עם דרור טייכנר את צמד שיניים והם השתתפו יחד במספר תוכניות כגון: מיסטר צ'יפס, הצחוקייה וחדשות עם שיניים.

מוזיקאי

בשנת 2013 שר את שיר הפתיחה של הסדרה בית ספר למכשפים ואף גילם את ויזי בסדרה.

מדבב

בשנת 2007 דיבב בשאולין ווזאנג ובשנת 2008 דיבב בסדרה בובספוג דמויות שונות. בשנת 2009 דיבב בסדרה מדברים אנגלית עם נאדי.

תסריטאי

בשנת 2010 כתב את העונה השנייה של הסדרה מנדלבאום בלש פרטי בה שיחק את פאוקר שלוש.
Medellín

רקע וכתיבה

בינואר 2018, הצהירה מדונה באינסטגרם שלה, כי היא עובדת על אלבומה הארבעה העשר העתיד לצאת בשנת 2019. ארבעה חודשים לאחר מכן, הופיעה בנשף המט גאלה שהתקיים בניו יורק, עם להיטה "Like a Prayer". באותה ההופעה שרה מדונה קטע קצר מתוך שיר אשר לא יצא עד היום. היא טענה כי שיר זה הולך להיכלל באלבומה החדש. מילותיו של השיר אף עלו לאתר Genius, ביחד עם עטיפת השיר.
בהמשך, נסעה מדונה לפורטוגל. במשך שהותה שם, היא פרסמה קטעים מתוך קליפ אשר טרם יצא, ותמונות מתוך האלבום העתידי. באפריל 2019, אישר מאלומה בראיון כי הוא עובד עם מדונה על שיר חדש. בסמוך לכך, המפיק המוזיקלי מירוואיס אחמדזי שעבד בעבר עם מדונה על אלבומה American Life, אישר כי הוא עובד איתה גם כן על אלבומה העתידי.
בראיון שערכו ווג איטליה עם מדונה, היא אישרה כי אלבומה עתיד לצאת בשנת 2019. ב-14 באפריל 2019, היא פרסמה ברשתות החברתיות קטעי וידאו קצרים ותמונות, הקשורות לאלבום העתידי. היא אף ציינה כי שם האלבום הוא Madame X. יום למחרת פרסמה כי הסינגל הראשון מתוך האלבום "Medellín", בו ישתתף הזמר-יוצר הקולומביאני מאלומה, עתיד לצאת יומיים לאחר מכן. כמו כן, הוא יצא לאור לרשתות הזרמות המדיה ב-17 באפריל 2019.

וידאו קליפ

הווידאו קליפ המלא שיצא עבור השיר פורסם בשידור חי מאם טי וי ב-24 באפריל 2019. טרם פורסם הקליפ, נערך עם מדונה ראיון בו היא דיברה על משמעות האלבום, שמו, עטיפתו והשיר עצמו. כמו כן, טרם יצא הקליפ פורסמו עשרות תמונות וקטעי ווידאו שונים מתוכו ברשתות חברתיות.

הופעה

עם השיר מדונה הופיעה במהלך טקס פרסי המוזיקה של בילבורד, אשר התקיים ב-1 במאי 2019. מגזין בילבורד דירגו את ההופעה במקום השני בסקירה שהעלו לאחר סיום הטקס.